作者：张炎
词牌/韵律：一萼红

paragraphs: 制荷衣。
傍山窗卜隐，雅志可闲时。
款竹门深，移花槛小，动人芳意菲菲。
怕冷落、苹洲夜月，想时将、渔笛静中吹。
尘外柴桑，灯前儿女，笑语忘归。
分得烟霞数亩，乍扫苔寻径，拨叶通池。
放鹤幽情，吟莺欢事，老去却愿春迟。
爱吾庐、琴书自乐，好襟怀、初不要人知。
长日一帘芳草，一卷新诗。